Ir-raba’ edizzjoni tal-festival Żigużajg, ix-xahar id-dieħel, se jiċċelebra d-diversita’ tal-arti u l-kultura bi programm ta’ attivitajiet għat-tfal u l-adoloxxenti. Il-Festival Żigużajg ser ikollu tizwiqa ta’ attivitajiet kulturali: minn teatru għall-żfin; mużika, film; ċirku kontemporanju u arti viżiva. Il-fattur komuni li jgħaqqad dawn l-attivitajiet huma it-tfal. It-tfal se jkunu il-protagonisti tal-festival. Id-direttur artistiku Toni Attard ddeskriva il-festival bħala il-bidu ta’ vjaġġ ta’ ħafna tfal biex minn ċkunithom jrawwmu fihom l-imħabba għall-arti u biex jagħtu kuntribut dirett għat-tiswir tal-identità kulturali Maltija. “L-aktar ħaġa importanti hi li t-tfal flimkien mal-ġenituri tagħhom jesperjenzaw il-kultura f’kull forma tagħha – din is-sena wkoll minħabba li qed niċċelebraw il-ħames festi – qed inqajmu mistoqsija – x’rilevanza għandhom dawn il-festi għat-tfal f’soċjeta moderna? Nagħtuhom ukoll id-dritt li jipparteċipaw fil-proċess demokratiku tal-kultura,” spjega Toni Attard. Fil-wirja artistika Solo i Bambini ci Salveranno it-tfal kollha li jattendu l-klassijiet tal-primarja fl-iskejjel Maltin ntlabu biex joħolqu xogħlijiet aristiċi. L-artist Austin Camilleri qal li t-tfal tħallew ħielsa biex ipinġu kull ma jixtiequ, b’liema materjali jixtiequ u dan kollu se jittrasforma ruħu b’kull biċċa xogħol tal-arti li ħolqu it-tfal se tkun fiq ‘sticker’ li se titwaħħal bħala parti minn instalazzjoni li l-artist qed joħloq u li se tkun fi pjazza La Vallette. Dan il-proġett jagħmel parti mill-programm kulturali tal-Fondazzjoni Valletta 2018.